1955 ई. में राजकमल प्रकाशन ने ‘मैला आँचल’ का नया संस्करण प्रकाशित किया और अक्टूबर महीने में फणीश्वरनाथ रेणु को इलाहाबाद बुलाया. ओमप्रकाश जी ने ‘मैला आँचल’ पर एक बड़ा आयोजन किया था, जिसमें नये-पुराने लगभग दो सौ लेखक जुटे थे. उन्होंने इस आयोजन में हजारीप्रसाद द्विवेदी एवं नामवर सिंह को भी बुलाया था. इसमें द्विवेदी जी तो नहीं आ पाये थे, किन्तु उन्होंने रेणु के नाम एक पत्र लिखकर नामवर सिंह द्वारा भिजवाया था. इस सन्दर्भ का पूरा विवरण पटना से 3 नवम्बर, 1955 ई. को मधुकर गंगाधर के नाम लिखे रेणु के पत्र से चलता है. इस पत्र के अंत में रेणु लिखते हैं- “गोष्ठियों में तेज व्यंग्य करने से नहीं चूका. शमशेर बहादुर ने सभी रिमार्कों को नोट किया है विस्तृत परिवेश के साथ. हिन्दू विश्वविद्यालय से प्रो. नामवर सिंह (प्रयोगशील कवि) आये थे पूज्य हजारीप्रसाद द्विवेदी का पत्र लेकर. हिन्दू विश्वविद्यालय...दिसम्बर में आइये...आपकी...उन्हीं से मालूम हुआ हिन्दू विश्वविद्यालय में राज बुक्स की हैसियत से ‘मैला आँचल’ कोर्स में स्वीकृत करने का प्रस्ताव पेश है.”